《冷水谷桃花未开次竹岩韵》
宋代·释居简

山行两袖皆华风，游人未多花未红。堂堂春去已无几，晴趁一日来山中。

山人寸金酬天地，都种芳菲留客醉。粉桃商略待绯桃，坐令羯鼓催无计。

匆匆归兴如酒浓，零落断云流水踪。明朝乘兴尚可再，应笑武陵蓑笠翁。

判花大手今燕许，收拾是中春一坞。小待巴东制锦归，尽吹红雨为霖雨。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。